لقرن 19

القرن 19 هو الفترة اللي كاتمتد من النهار اللول (1 يناير) فـ عام 1801 حتى لنهار اللخر (31 دجنبر) فـ عام 1900، على حساب التقويم الميلادي. فهاد القرن، كملات بريطانيا السيطرة ديالها و ولات حاكمة على كثر من ربع سكان لعالم، و ف نفس الوقت بداو مملكة اسپانيا، و الامبراطورية البرتغالية، و الدولة العثمانية كيتراجعو. و تحيدات الامبراطورية الرومانية المقدسة و الامبراطورية المغولية. من بعد الحروب الناپوليونية، ولات بريطانيا هي القوة العظمى ف العالم و فرضات الهيمنة ديالها، و هادشي خلا التجارة تزداهر و حاربو القرصنة. و نقصات العبودية ف العالم، خصوصاً من بعد ثورة العبيد ف هايتي. الاستعمال تاع الضو، و الفولاذ، و الپيترول عطاو دفعة كبيرة للثورة الصناعية الثانية و دارو الطاقة اللي خلات المانيا، و الامبراطورية الجاپونية، و لميريكان ولات عندهم قوة كبيرة ف العالم. هادشي جاب معاه عصر الاستعمارية الجديدة. فالمقابل، الامبراطورية الروسية و السلالة تشينڭ اللي كانت حاكمة ف الشينوا ماقدروش يواكبو باقي القوى الاستعمارية، و هادشي خلا المشاكل الاجتماعية تكبر عندهم ف القرن العشرين. الحروب. الحروب الناپوليونية. الحروب الناپوليونية كانو عبارة على سلسلة ديال المعارك الكبار اللي وقعو بين 1803 و 1815. هاد الحروب كانت بين الامبراطورية الفرانساوية اللي كان كيحكمها ناپوليون بوناپارت و الحولافا ديالو، ضد مجموعة ديال الدول الاوروپية اللي كانت كتبدل تحالفاتها و كتجمع راسها باش تحارب ناپوليون، و غالبا كانت بريطانيا هي اللي كتزعمهم و كتعطيهم السلاح و الفلوس. هاد الحروب كانت بسباب المشاكل اللي طاحو فيها بسباب الثورة الفرانساوية و الصراعات اللي جابتها معاها. كيتقسمو الحروب الناپوليونية عادةً ل خمسة ديال الحروب الكبار، و كل وحدة منهم كتسمى على حسب التحالف اللي تجمع باش يحارب ناپوليون: التحالف الثالث (1805)، و الرابع (1806–1807)، الخامس (1809)، السادس (1813)، و المية يوم (1815). فـ 1804، ناپوليون رد راسو امبراطور على فرانسا، و قدر يسجّل نتصار كبير على الجيش النمساوي و الروسي فمعركة اوسترليتز. ولكن، الغزو الفرنسي ل روسيا كان نقطة التحوّل ف الحروب الناپوليونية، حيث قلب الموازين و بدات الامور كتنقلب ضد ناپوليون. فـ 1815، ناپوليون تنازل على الحكم و نفاوه لجزيرة البا. ولكن، ما طوّلش حيث هرب و رجع ل فرانسا، و بدا حرب المية يوم باش يرجّع السلطة. و قبل مايتهزم ف معركة واتيرلو، لي من موراها نفاوه ل جزيرة سانت هيلينا. حركات الاستقلال ب امريكا اللاتينية. اغلب بلدان امريكا لوسطانية و امريكا الجنوبية خداو الاستقلال ديالهم من الدول الاستعمارية ف القرن تسعطاش. حرب الاستقلال المكسيكية كانت صراع طويل بقى ل مدة عشر سنين حتى سالا فـ 1821 بعدما علنات المكسيك الاستقلال ديالها. حتى دول امريكا الجنوبية اللي كيهضرو ب الاسپانية خداو الاستقلال ديالهم بنفس الطريقة. و من جهة خرة، ملي هربات العائلة المالكة البرتغالية للبرازيل (من 1808 حتى 1821) بسبب الحروب الناپوليونية، بقات البرازيل عندها ملك بوحدو مفصول على البرتغال. تفككات كولومبيا الكبيرة ف عام 1830 و ولات بلاصتها ثلاثة ديال الدول: كولومبيا (اللي كانت داك الوقت كتشمل حتى پاناما)، و الاكوادور، و ڤينيزويلا. حرية العبيد و لحرب الوطنية لميريكانية. قدرات حركة تحرير العبيد تحقق الهدف ديالها ف القرن تسعطاش، حيث تلغات تجارة العبيد ف المحيط الاطلنطي عام 1808، و بزاف ديال الحكومات منعات العبودية ف اللخر د القرن. ف بريطانيا، خرج قانون ف 1833 كيمنع العبودية ف الامبراطورية كاملة، و حتى ف البرازيل تلغات العبودية رسمياً عام 1888 ب القانون اللي سماوه القانون الذهبي. شعلات الحرب الاهلية ف مريكان ما بين 1861 و 1865، ملي قررات 11 ولاية من الجنوب ينفاصلو على لميريكان. هاد الانفصال كان سبابو الكبير هو الخلافات على العبودية. الرئيس ابراهام لينكولن خرج اعلان تحرير العبيد ف 1863. ولكن قبل منو، ف 22 شتنبر 1862، عطاهم انذار مسبق كيقول فيه باللي خاص جميع الولايات اللي باقا متمردة (الولايات الكونفدرالية) يحررو العبيد ديالهم. هاد الحرب ضارت بين الامبراطورية الروسية و تحالفات فيه عسكرياً الامبراطورية البريطانية، مملكة سردينيا، الامبراطورية الفرانساوية الثانية و الدولة العثمانية مع ايالاتها (مصر و تونس). بدات ف 4 اكتوبر 1853 و كملات حتى 1856. السبب ديالها كان هو الاطماع ديال روسيا ف الاراضي ديال الدولة العثمانية، و ب الخصوص ف شبه جزيرة القرم اللي كانت ديما ساحة للحروب بين الرواسا و العثمانيين. فـ 30 مارس 1856، خسرات روسيا ف هاد الحرب و ضطرات توقّع تفاقية باريس. لادب. لادب الرومانسي الرومانسية كانت واحد الشوية رد فعل على الثورة الصناعية، وعلى القوانين والعادات ديال المجتمع والسياسة ديال طبقة النبلاء فوقيتة التنوير، وحتى على الطريقة اللي ولى كيشوفو بها الطبيعة بعقلية علمية. الرومانسية بانَت بقوة فالرّسم والموسيقى والكتابة، ولكن حتى فمجالات بحال التاريخ، والتعليم، والعلوم الاجتماعية والطبيعية، كان عندها تاثير كبير. فالمجال السياسي، الرومانسية دخلات فالافكار ديال الليبرالية، والراديكالية، وحتى المحافظة والوطنية، يعني اثّرات على بزاف ديال التيارات. ومنين وصلنا لنص القرن التسعطاش، ولات الواقعية هي اللي جاو بها باش يعارضو الرومانسية. فداك الوقت، الرومانسية بدات كاتنقص شوية بشوية، وهادشي كان بسباب بزاف د لحاجات، بحال التحولات الاجتماعية والسياسية، وزيادة النفوذ ديال القومية.